अपने इस भाशणै च इलियट नै त्रौं सुरे दी चर्चा कीती ऐ। पैह्ला जेदे च ओ कुसै कन्नै नेईं अपने आप कन्ने गल्ल करदा ऐ। दुआ सुर ओ जित्थे दूए दी गल्ल आखदा ते त्रीया सुर ऐ जित्थे कवि वक्ता नेईं अपने पात्रे राहें बोलदा ऐ। पैह्लें तरीके च ओदा उद्देश्य अपने मनै दा भार होला करना हुन्दा ऐ ते कविता दी आन्तरिक वस्तु अपना रूप आपूं बनांदी ऐ। वस्तु ते रूप दा कन्ने कन्ने विकास हुन्दा ऐ। कविता बारे इलियट नै आखेआ ऐ जे ओ लखोंदी नेईं अंकुरित हुन्दी ऐ। एदे च कवि माध्यम हन्दा ऐ। इस सुरै च कविता दा समाजिक उद्देश्य हुन्दा ऐ। मनोरंजन ते उपदेश आस्तै लखोई दी कविता इ’ऐ नेही हुन्दी ऐ। महाकाव्य बी इस्सै कोटि च औन्दे न ते इन्दे च रूप पूर्व निश्चत हुन्दा ऐ। त्रीए सुरै च काव्य नाटक औन्दे न। सिद्दी गल्ल ऐ जे दूए ते त्रीए सुरै दी गल्ल करदे इलियाट उसी कवि दे अचेतन मन दी उपज नेईं, भलेआं चतन्न होइयै अपने व्यक्तित्व राहें कृति दा निर्माण करने आला मनदे न। कोई बी कविता इक्कै सुरै च नेईं हुन्दी। अगर कवि अपने पासेआ किश नेईं आखदा तां ओ कविता नेईं सिर्फ भाशण होग। ते जेकर छड़े अपने भाव छुआले गै होन तां ओदी भाशा बड़ी व्यक्तिगत होग। ओ सभनें आस्तै नेईं होन लगी।